b'\n_START_ARTICLE_\nEvenki\n_START_PARAGRAPH_\nEvenki (stari ruski izraz Tunguzi) so avtohtono nomadsko ljudstvo severne Azije, ki v ve\xc4\x8djem \xc5\xa1tevilu prebiva na obmo\xc4\x8dju Rusije (35.572 - popis 2002), Kitajske(30.505 - popis 2002) in Mongolije. V Rusiji so priznani kot avtohtono prebivalstvo, na Kitajskem pa so ena od 56 priznanih etni\xc4\x8dnih skupin znotraj dr\xc5\xbeave._NEWLINE_Evenkov je danes pribli\xc5\xbeno 67.000 in govorijo even\xc5\xa1ki in ruski jezik. Sami sebe imenujejo z ve\xc4\x8d izrazi, med katerimi sta najbolj znana even in evenk; slednji je bil leta 1931 sprejet kot uradno poimenovanje ljudstva. Antropolo\xc5\xa1ko pripadajo bajkalski ali paleosibirski skupini mongolskega tipa in izvirajo iz starodavnega paleosibirskega ljudstva, ki je poseljevalo obmo\xc4\x8dje reke Jenisej do Ohotskega morja, njihov jezik pa je po \xc5\xa1tevilu govorcev najve\xc4\x8dji v severni skupini tungu\xc5\xa1ko-mand\xc5\xbeurskih jezikov.'